GiliGold/VAD_KnessetCorpus huggingface dataset:
מיקי לוי: דור העתיד יצטרך לקחת את ההנהגה בארץ הזאת, אנחנו נצטרך לפנות באיזשהו שלב.
מיקי לוי: זה חלק מהמשבצת שלך.
מיקי לוי: מאוד מאוד חשוב שאתה נמצא בוועדה הזו.
מיקי לוי: בהצלחה.
רם שפע: תודה רבה רבה רבה רבה.
רם שפע: קודם כל, תודה על המילים החמות, זה לא מובן מאליו, אדוני יושב-ראש ועדת הכנסת וחברי, אח, כמו שאמרת.
רם שפע: אני זוכר מי המציא את הביטוי הזה לפני כמה שנים, זה בסדר גמור.
רם שפע: הוא הגיע רחוק.
רם שפע: וגם לך, מיקי, בחרת להגיד מילים לא מובנות מאליהן.
רם שפע: מעבר לוועדה, למשמעות שלה, זה מאוד הדדי, מי כמוך יודע.
רם שפע: האומץ והנחישות שלך גם הובילו אותך לאן שאתה נמצא היום.
רם שפע: אני חושב שזה כבוד לכולנו שאתה מייצג אותנו.
רם שפע: דווקא בגלל – אפרופו שיחתנו הקצרה מקודם במליאה – שאתה שומר על מעמד הכנסת בתפקידך כיושב-ראש הכנסת בלי השיקול המידי של באיזו מפלגה אתה או את מי אתה מייצג, ובעיניי זה מאוד ראוי.
מיקי לוי: הממשלה, האופוזיציה והקואליציה שמים אותי על הגחלים כל יום, סימן שהכול בסדר.
רם שפע: שוחחנו מקודם אנחנו, אפילו עם דוד ביטן.
רם שפע: דיברנו על זה שכולם מרגישים שמיקי מאתגר אותם, אז אני חושב שבהקשר הזה אתה עושה את תפקידך נאמנה.
רם שפע: כמה מילים לגבי הוועדה.
רם שפע: קודם כל, זו זכות גדולה בשבילי להתמנות להיות יושב-ראש הוועדה.
רם שפע: זו פעם שנייה שיוצא לי להיות יושב-ראש ועדה בכנסת וזה באמת כבוד, בעיקר זכות אדירה.
רם שפע: בפעם הקודמת לקח לי זמן להבין את העוצמה של מה שאפשר לעשות פה.
רם שפע: למדתי בעיקר שהצוות של הוועדה, בת שבע וכולן, בלעדיהן לא עושים שום דבר, ומתייעצים וחושבים.
רם שפע: אני כבר מראש מודה לכן על השותפות שהולכת להיות לנו ולהיבנות, וגם לחברי הוועדה, או למי שמייצגים אותם פה כרגע, לחבריי שהגיעו לכבד אותי, לירדנה.
רם שפע: תודה רבה על הנוכחות.
רם שפע: תודה לך על הנוכחות.
רם שפע: כל מי שנמצא פה, הצוות הנפלא שלי.
מיקי לוי: ברוכה הבאה.
רם שפע: חברה מיוחדת.
רם שפע: חברתי מיקי חיימוביץ' שהגיעה לכבד אותנו פה.
רם שפע: לא במקרה הוספנו לאתגר של התמכרויות והסמים והאלכוהול כמקשה רחבה את הסיפור של אתגרי הצעירים.
רם שפע: אני חושב שבהרבה מאוד מקרים זה נפגש עם הדור הצעיר.
רם שפע: לא תמיד, אבל זה בהחלט נפגש עם הדור הצעיר, ובהסתכלות יותר רחבה – אגב, בועז טופורובסקי שבעבר עסק הרבה בסיפור של צעירים, של דור עתיד ובכלל ההחלטות של הכנסת לגבי העתיד של ישראל.
רם שפע: אז התעסקתם בזה.
רם שפע: לא במקרה חיברנו את הנושא הזה, אני חושב שהוא חיבור משמעותי ועמוק, ואני מקווה שנצליח ליצור אותו גם פה.
רם שפע: כאיש חינוך חשוב לי להגיד – אני יודע שיש הרבה חששות מהדרך שהוועדה הזאת הולכת אליה, מבחינתי הסיפור של התמכרויות – אגב, ביחד עם כמה שותפים פה בקואליציה, ביחד עם עידית סילמן, וגם ביחד עם מיכל וולדיגר מהציונות הדתית, שהנושא הזה מאוד חשוב לה.
רם שפע: אני רוצה לתת ביטוי עמוק להשפעות של העולם הזה, של ההבנה.
רם שפע: אני דיברתי על זה הרבה בשנה שעברה, על הקורונה הנפשית שפגעה בנו בצורה מאוד משמעותית בשנה הקודמת ובהרבה מאוד מהילדים והילדות שלנו, ולכן הסיפור של ההתמכרויות הוא רחב.
רם שפע: תמיד קל ללכת לשאלה של קנאביס והתמכרויות, אבל התמכרויות הן בהמון דברים.
רם שפע: צוות הוועדה יודע את זה כנראה טוב ממני.
רם שפע: אני לא נכנס לכל הנתונים כדי להתקדם, אבל חשוב לי שתדעו שמבחינתי זו אחת ההתמקדויות.
רם שפע: לגבי הקנאביס והלגליזציה – זה לא סוד, עמדתי בעניין הזה היא מאוד ברורה וסדורה, ולא במקרה אני בוועדה הזאת.
רם שפע: אבל זה נושא רציני ונושא אחראי.
רם שפע: יצא לי לדבר השבוע עם המון סיעות בבית, גם עם חבריי וגם עם סיעות אחרות.
רם שפע: אני באמת מאמין שצריך לעשות מהלך רחב ביחד עם שותפתי לנושא הזה, חברת הכנסת שרן השכל, עם חברי בועז טופורובסקי, שכבר הרבה שנים אנחנו משתפים פעולה בעניין הזה.
רם שפע: יש פה כמה אנשים שמגיעה להם הזכות – תמר זנדברג השרה, ניצן הורביץ, השר, אביר קארה.
רם שפע: הרבה מאוד אנשים שהנושא הזה בנפשם בצורה רצינית, לא כי זה נורא נחמד לעשות את זה ויש כמה צעירים שרוצים.
רם שפע: זה נושא שמתייחסים אליו באופן רחב – יש שאלות של מיסוי במדינת ישראל, שאלות של אי הפללה בהקשר של איך אנחנו כמדינה מתייחסים לנושא הקנאביס.
רם שפע: הרבה מאוד דברים שקשורים לעניין של נהיגה, לאכיפה, לגורמים עבריינים שמשפיעים ונפגשים עם הנוער שלנו, ובעיקר חינוך והסברה, נושא שמטריד אותי מאוד, ואני חושב שאנחנו צריכים לחבר כל מהלך גם לנושא הזה.
רם שפע: התייחסתי לנושא הקנאביס.
רם שפע: הוא יהיה מרכזי פה ואנחנו נעשה את זה בשיתוף פעולה עם עוד הרבה מאוד אנשים בבית הזה.
רם שפע: חוץ מזה, לקראת סיום אני רק אגיד שיש עוד הרבה גופים שמעורבים בוועדה הזאת.
רם שפע: לשמחתי, המשרד לביטחון פנים, חברי השר עמר בר לב, יהיה שותף להרבה מאוד מן הדברים שקורים פה.
רם שפע: אני מזכיר לכם שהמשרד לביטחון קהילתי – הרשות שהייתה הרשות הלאומית למאבק בסמים, גם היא שינתה את שמה, היא הרשות הלאומית לביטחון קהילתי.
רם שפע: אני חושב שזה גם סימן שמסמל על גישה קצת אחרת לאיך נכון להתייחס לאתגר של סמים ואלכוהול, אז אני שמח שהוא יהיה שותף שלי.
רם שפע: יש לנו פה אתגר של התוכנית הלאומית לילדים ונוער בסיכון.
רם שפע: יש עניין של תקצוב ושל מימון.
רם שפע: בקיצור, יש לנו הרבה אתגרים.
רם שפע: אני רוצה לכבד גם את הזמן שלכם, חבריי, אני יודע שאתם הולכים לעוד ועדה.
רם שפע: מניעת הנזקים של העישון.
רם שפע: בקיצור, אני מבין לאיזה אתגר אני נכנס.
רם שפע: אני מודה שוב גם על המילים שלכם, גם על האמון של חבריי, על האמון של יושבת-ראש המפלגה הנפלאה שלי, מירב מיכאלי, גם שמאמינה בי וגם שכחלק מההסכם הקואליציוני יש כמה מקומות שחשוב שאנחנו נהיה בהם, ובכלל, לעזור לנו פה מהכנסת עם המון ניסיון.
רם שפע: אני מסתכל על חברתי אפרת רייטן, יש לה ועדה עם המון משמעות, ודאי לקראת התקציב וההסדרים הקרובים, אז אנחנו נשתף הרבה מאוד פעולה.
רם שפע: תודה רבה לכל מי שהגיע.
רם שפע: הייתה כבר הצבעה, אז אתם משוחררים, ומי מחבריי שרוצה להגיד מילים טובות בלבד, אני מאוד אשמח.
אפרת רייטן: אני אברך אותך בפומבי, כבר בירכתי אותך באופן אישי.
אפרת רייטן: אני חושבת שאתה הגעת למקום הנכון שלך.
אפרת רייטן: בכלל לכנסת, בכלל לשליחות הציבורית ולנושאים שאתה עוסק בהם.
אפרת רייטן: זה כל כך נעים ומעורר השראה לעבוד איתך כי הדברים האלה באים לך מבפנים ומהלב ומהבטן.
אפרת רייטן: אתה עושה את השליחות שלך, וזה דבר שכל פעם נעים להסתכל עליו וכיף להיות חלק מהדבר הזה כי זה מדבק את האנשים שנמצאים סביבך.
אפרת רייטן: אני בטוחה שגם את הצוות שלך שעובד איתך, ומסור לך כל כך בכנסות האחרונות, בקדנציות הארוכות שהיית בהן.
אפרת רייטן: אבל בעיקר היכולת שלך בדרך המיוחדת שלך להנהיג – לא בכוחנות ולא בכפייה ולא במקומות שבהם לכאורה לפעמים מנהיגים מקבלים איזשהו קרדיט.
אפרת רייטן: דווקא במקרה שלך הנועם שלך, ההומור שלך, ההבנה שלך בבני אדם עושה בדיוק את ההבדל, ואני יכולה להגיד את זה ממקור ראשון כי אין פה הרבה אנשים ממפלגת העבודה.
אפרת רייטן: כיו"ר הסיעה אתה עושה עבודה נהדרת, ורואים את זה בישיבות הסיעה ובכל הישיבות שלנו.
אפרת רייטן: זה פשוט תענוג.
אפרת רייטן: עלה והצלח.
אפרת רייטן: אני יודעת שהנושאים של הוועדה הזו הם יקרים ללבך ואתה מגיע הנה מתוך רצון אמיתי לעשות איזשהו הסדר ואיזשהו שינוי שאתה מאמין בו.
אפרת רייטן: אני מאחלת לך מכל הלב בהצלחה.
רם שפע: אני מאוד מעריך את המילים.
איתן גינזבורג: מה אומר ומה אגיד?
איתן גינזבורג: א', יש לי דז'ה-וו מדהים.
איתן גינזבורג: ברכות.
איתן גינזבורג: הגעת גם לוועדה הנכונה, גם להגדרות הנכונות, גם לתחומים הנכונים.
איתן גינזבורג: הכול בול במקום, פיקס, כאילו נוצר עבור רם שפע.
איתן גינזבורג: חינוך – עזוב.
איתן גינזבורג: יש פה ועדה שהיא בדיוק למידותיך גם בהגדרות שבה, גם בכינוי שבה, הכול מתאים.
איתן גינזבורג: אני חושב שאתה בניגוד עניינים בכל הנוגע לצעירים וסמים, אבל בסדר.
איתן גינזבורג: אנחנו נבדוק בוועדת האתיקה מה עושים בנושא הזה.
איתן גינזבורג: אני חושב שתעשה עבודה מדהימה.
איתן גינזבורג: בהרבה מובנים אתה יוצר פה ועדה מחדש, כי אם פעם הוועדה עסקה בנגעי הסמים והאלכוהול, או במאבק בנגעי הסמים והאלכוהול, היום הוועדה משנה את פניה, היא הולכת להתעסק בהתמכרויות שהן מגוונות, הן לא רק בנגעי הסמים והאלכוהול, יש התמכרויות בהרבה מאוד נושאים.
איתן גינזבורג: כמובן, נושא הסמים הוא נושא חשוב, שמתייחסים אליו היום בצורה אחרת מהאופן שבו עסקו בו כשחשבו על הקמת הוועדה הזאת.
איתן גינזבורג: כשמדברים על אתגרי הצעירים בישראל, זה עולם חדש לוועדה.
איתן גינזבורג: זה עולם ומלואו.
איתן גינזבורג: היושב-ראש ציין פה את דור העתיד ואולי את הדורות הבאים, אבל הדור הצעיר בישראל מתמודד עם אתגרים אחרים ממה שאפילו אנחנו, הצעירים חווינו כצעירים.
איתן גינזבורג: היום זה עולם אחר והגיע הזמן שתהיה ועדה שתעסוק בעולם החדש.
איתן גינזבורג: זו אולי בהרבה מובנים הוועדה של העולם החדש.
איתן גינזבורג: האתגרים פה עצומים והאפשרויות פה הן כמעט בלתי מוגבלות.
איתן גינזבורג: אני חושב שגם ביצירתיות שלך, שגם היא בלתי מוגבלת, תעשו פה פלאים.
איתן גינזבורג: אני מאחל לך הרבה מאוד הצלחה.
איתן גינזבורג: אני לא יודע איפה אני יכול להתחבר בכל הסיפור פה, אבל אני אשמח לעמוד לרשותך בכל עניין, בכל נושא, בכל רגע.
אפרת רייטן: פתחת את ההגדרה של אתגרי הצעירים בישראל, כאילו פתחת הכול.
רם שפע: כן, מחר אני אדבר על זה גם עם הצוות.
אפרת רייטן: כאילו שאתה מתעסק בכל נושא.
אפרת רייטן: עזוב אותך מסמכויות של ועדות אחרות, הכול כבר בפנים.
רם שפע: לאנשים יש ניסיון בכנסת, ומבינים איך הדברים עובדים.
רם שפע: יש נוהג לחכ"לים שהם גם יכולים.
מיקי חיימוביץ': האמת שזה לא היה מתוכנן, אבל זה יצא בתזמון מושלם.
מיקי חיימוביץ': קודם כל, אני רוצה לברך אותך על זה שאתה עומד בראש הוועדה עם השם הכי ארוך בכנסת.
מיקי חיימוביץ': אמרו כאן את הכול – אתה הבן אדם הנכון במקום הנכון, במיוחד כשאני רואה את אתגרי הצעירים.
מיקי חיימוביץ': אני מזכירה לך שנושא משבר האקלים הוא אחד מהאתגרים הגדולים ביותר שעומדים בפני הצעירים.
מיקי חיימוביץ': אז הנה, קח גם את זה אליך לוועדה.
מיקי חיימוביץ': רם ידידי, חברי, עמיתי, מה אני אגיד לך?
מיקי חיימוביץ': אני אוהבת אותך, מאמינה בך, יודעת שאתה תהיה גם פה ראש לאריות ולא זנב לשועלים.
מיקי חיימוביץ': אני מאחלת לך את כל ההצלחה בעולם.
מיקי חיימוביץ': זהו.
מיקי חיימוביץ': תזמין אותי לפעמים, אני אבוא.
רם שפע: אזמין.
רם שפע: קודם כל, תודה.
רם שפע: אני מודה שנוצרה סיטואציה שמי שנמצא פה הם חברים קרובים, כל אחד בזירה אחרת – חברה שעכשיו כבר בחוץ, חבר ממפלגה אחרת, חברה טובה ממפלגה עכשיו.
רם שפע: אני לא מובך בדרך כלל, אבל הצלחתם, אז יישר כוח.
רם שפע: אגב, בעיקר בגלל החברות, ממקום אישי הרבה יותר מביך לשמוע מילים מאשר כל מיני ברכות על הוועדה, שזה נורא חשוב, אבל זה מגיע ממקום אחר.
רם שפע: פגשתי עכשיו 15 חברים צעירים שנמצאים באיזו תוכנית.
רם שפע: דיברנו על המון דברים, ואחד הדברים שדיברתי איתם עליו, על האינטנסיביות וכמה בתוך האינטנסיביות אתה חייב למצוא אנשים שהם גם בלב שלך ולא רק לסגור איזה משהו ולמי מצביעים, וזה לא תמיד קל פה, כי פוליטיקה וכולנו פוליטיקאים.
רם שפע: אמרתי להם שזה מאוד מאוד חשוב, אני שמח להגיד שיש כמה דמויות כאלה.
רם שפע: אני חוזר לוועדה – אם מישהו מכם, אלעזר או בת שבע, רוצה להגיד משהו, בשמחה רבה.
רם שפע: אנחנו צריכים להכיר כמו שצריך, ואני אשמח מאוד לשמוע.
בת שבע פנחסוב: אני יכולה להגיד שהוא הגיע לוועדה שמחברת בין כולם.
בת שבע פנחסוב: אני מנהלת הוועדה מהמאה הקודמת, ואני יכולה להעיד שכל יושבי-הראש שהיו פה נשאו את הדגל הזה של חיבור וקירוב הלבבות ורווחת כולם מעל הכול.
בת שבע פנחסוב: ממש ככה.
בת שבע פנחסוב: כל הנושאים שהוצהרו כשם הוועדה נדונו פה בלי שם.
בת שבע פנחסוב: זו אותה גברת בשינוי אדרת, אבל הצעירים היו פה, הצעירים הם לב ליבה של הוועדה, ויעידו על כך הצעירים בעצמם ובני הנוער.
בת שבע פנחסוב: וכל הנושאים שאמרת – שם הוועדה, סמכויות – זה מקדמת דנא ולא משנה מי היה יו"ר הוועדה.
בת שבע פנחסוב: הגעת לוועדה שהיא בית קטן בערבה, אבל עם עוצמות ותעצומות לרווחת כולם.
בת שבע פנחסוב: דוגמה ומופת לאנושות כולה.
רם שפע: איזה כיף, זו אחריות גדולה.
בת שבע פנחסוב: תשתתפו, תיווכחו.
בת שבע פנחסוב: זו עדות ממקור ראשון, אבל כדאי להשתתף.
בת שבע פנחסוב: גם מיקי תמצא את עצמה בכל הנושאים, שזה המקום הכי טוב.
בת שבע פנחסוב: מבחינת לדאוג לאחרים.
רם שפע: אל תדאגי, היא תבדוק שאני מתעסק במשבר האקלים.
בת שבע פנחסוב: מבחינת לדאוג לאחרים במלוא האחריות, המסירות.
רם שפע: תודה רבה בת שבע.
רם שפע: מחר אנחנו נפגשים, נעשה היכרות כמו שצריך.
רם שפע: אנחנו ניפגש פה מחר שוב.
רם שפע: שלום לכולם ובוקר טוב, מתנצלים על העיכוב, יש בעיות טכניות בכנסת.
רם שפע: אני שמח לפתוח את הדיון השני של הוועדה היום שיתמקד בהיערכות בשוק הקנאביס.
רם שפע: הרבה מהחברה האזרחית, מהחברה העסקית, גופים שלמים שמתעסקים בנושא המון שנים, יכול להיות שחלקם ידברו רק בדיון הבא, רצינו לפתוח עם עמדת המשרדים.
רם שפע: לא סוד הוא שחברתי שרן השכל, אני, יחד עם עוד כמה חברי כנסת היינו עסוקים גם בכנסת הקודמת וגם שנים קודם לכן בקידום ההסדרה של שוק הקנאביס בישראל.
רם שפע: בכנסת הקודמת, היו שתי הצעות חוק שלנו ששולבו לאחת ועברו בקריאה טרומית ויצרו את הדבר המרשים הזה, שזה הדו"ח הבין משרדי לבחינת המדיניות בנוגע לצריכת קנאביס בישראל.
רם שפע: עמדה בראשו עורכת הדין עמית מררי, שהיא המשנה ליועץ המשפטי לממשלה והיא תפתח את הדברים יחד עם עורכת הדין יפעת רווה ועוד הרבה אנשים ממשרד המשפטים וממשרדים נוספים.
רם שפע: הבטחתי קודם שאחמיא לאינטנסיביות הגדולה שהצוות עבד בה.
רם שפע: היה סד זמנים מאוד לחוץ כדי להתייחס לנושא רחב היקף, עם המון משמעויות, עם צורך לפגוש הרבה מהציבור, עם השוואות בין מדינות.
רם שפע: אז בעניין הזה אני בהחלט רוצה להגיד לכם יישר כוח.
רם שפע: מעט מאוד אנשים האמינו שמשרדי הממשלה יכולים בארבעה חודשים להוציא דו"ח כל-כך מקיף, זה ראוי לציון.
רם שפע: מבחינתי, אני אומר את זה בכל הזדמנות, כל ראיון בתקשורת ובכל דיון בכנסת, הנושא של הסדרת שוק הקנאביס או לגליזציה הוא נושא רציני.
רם שפע: יש לו המון השפעות על בני הנוער שלנו, על הצעירים, על סוגיית ההתמכרויות שהתייחסנו אליהם מקודם, על שוק שחור ועל עוד הרבה היבטים.
רם שפע: אני לא מתייחס אליו בקלות דעת, זה לא לפרגן לחברים הסטלנים שלי, לא זה הסיפור וחשוב לי להגיד את זה.
רם שפע: אני עוסק בנושא הזה כי אני מאמין שכנבחר ציבור יש לי מחויבות גם לא לעצום עיניים בעצמי וגם להוביל את חברי הכנסת ואת משרדי הממשלה לפקוח עיניים בסוגיות משמעותיות.
רם שפע: לדעתי הנושא הזה מחייב שינוי מדיניות, שגם החלה.
רם שפע: חשוב לי להרגיע את מי שחושש, זה לא משהו שאני רוצה לעשות ב"הוקוס פוקוס" העיקר שאנשים יוכלו להרגיש שמותר להם לצרוך קנאביס, זה לא הסיפור.
רם שפע: הסיפור הוא הסדרה רחבה ובשיח עם הרבה מסיעות הבית.
רם שפע: עורכת הדין מררי בבקשה.
עמית מררי: חשוב לי לפתוח ולומר דברים שגם אתה אמרת.
עמית מררי: חשוב לי להזכיר אנחנו מדברים פה על הרבה אחריות והאחריות הזו ליוותה את הצוות שעמדתי בראשו והיו חברים בו מגוון משרדי ממשלה רלוונטיים.
עמית מררי: עשינו כל מאמץ לשמוע כמה שיותר עמדות מכל כיוון ובכל תחום.
עמית מררי: זה אחד הדגשים שחשוב לי לפחות ואני בטוחה שגם לחברי שהיו חברים בצוות, להדגיש.
עמית מררי: האחריות בה צריך לטפל בנושא הזה.
עמית מררי: הכותרת של הדיון היא עמדת משרדי הממשלה, אני לא מייצגת פה את משרד המשפטים, למיטב ידיעתי לפחות עוד אין עמדת ממשלה מסודרת לגבי הנושא בכללותו ולא גם לגבי המלצות הצוות.
עמית מררי: אני ארצה להציג בגדול את הגישה.
עמית מררי: הצוות עשה עבודה יסודית, הוא מורכב מכלל משרדי הממשלה הרלוונטיים: בריאות, חינוך, רווחה, אוצר, ביטחון פנים ומשטרה, משרד המשפטים.
עמית מררי: היו בו גם חברים נציגי ציבור מתחום האכיפה והקרימינולוגיה.
עמית מררי: שמענו מגוון דעות במגוון תחומים כדי להבין במה מדובר, מה הנזקים וכדי לגבש עמדה טובה יותר לגבי שתי הגישות העיקריות.
עמית מררי: גישה אחת היא גישת ההפללה וגישה שניה שהיא גישת מזעור הנזקים.
עמית מררי: מצד אחד הובע חשש לכך שיש הרבה משתמשים שחשופים לשוק שחור ולמוצרים בשוק השחור שמבחינה בריאותית חשופים לתיוג מפליל.
עמית מררי: אנחנו מדברים על צריכת חומר שהוא לא בהכרח יותר מסוכן מחומרים אחרים שמותרים לשימוש.
עמית מררי: הטענה שכל זה לא עובד, אנחנו עכשיו במדיניות של הפללה, קודם הפללה יותר דווקנית עכשיו במודל יותר מדורג, אבל אנחנו עדיין לא במצב שאנחנו מונעים שימוש בחומר וההיקפים, בטח בישראל, הם היקפים גדולים של שימוש.
עמית מררי: מצד שני חששות גדולים לגבי שינוי מדיניות שיביא להרחבת השוק השחור, להעלאת רווחיהם של גורמי פשיעה, להיקף גידול בשימוש לא מבוקר ולנזקים.
עמית מררי: אנחנו יודעים גם מעבודת הצוות, שיש נזקים בריאותיים, במיוחד לבני נוער צעירים שלגביהם הנזקים יכולים להיות נזקים ארוכי טווח ובלתי הפיכים.
עמית מררי: היו חילוקי דעות בצוות ואחרי שמענו את מגוון הדעות במגוון התחומים ועשינו שיתופים לציבור הרחב.
עמית מררי: שמענו מומחים משתי מדינות, בעיקר מקנדה ומקולורדו שבארצות הברית.
עמית מררי: הגענו רובנו למסקנה שאנחנו בספק, אם אנחנו מדברים על הפן המשפטי, ספק אם יש הצדקה להמשך המדיניות כרגע.
עמית מררי: שנראה שהנזקים במדיניות הקיימת, גם מדיניות של אי הפללה כשלעצמה, הם נזקים גדולים.
עמית מררי: לכן רובנו חשבנו שנכון כהוראת שעה לאמץ את המודל הקנדי שדוגל בהסדרה של התחום כדי למנוע ככל האפשר הגדלה של שוק אפור, כדי למנוע נזקים ממוצרים שמזיקים לבריאות, כדי להרחיק את החומר כמה שיותר מקטינים ומצעירים.
עמית מררי: ליצור הסברה מדויקת וטובה, לדאוג לכך שהמוצרים יורחקו משלב הגידול ועד שלב השיווק וההפצה מהצעירים והקטינים שהחומר לא צריך להגיע אליהם.
עמית מררי: בצד זה לחזק ולהרחיב את המענים בתחום הטיפול, החינוך, הבריאות, ששמענו שגם עכשיו הם לוקים בחסר.
עמית מררי: סברנו רובנו שלא נכון ללכת גם כצעד ביניים על אי הפללה.
עמית מררי: חשבנו שהדבר יביא להגברת הצריכה כפי שנעשה עד עכשיו.
עמית מררי: אם אנחנו לא נותנים מענים טובים בתחום החינוך, הסברה והבטחה של טיב המוצר ומניעת זליגה, השוק השחור יגדל, זה יביא לנזקים בריאותיים, חברתיים וכלכליים.
עמית מררי: לכן חשוב ביותר, כאן אני חוזרת לאחריות שהתחלנו אתה, חשובה האחריות של המדינה כלפי האזרחים לנהוג בזהירות ולייצר גם הסדרה וגם מענים בתחום הטיפול שיהיו טובים ומדויקים ולא פחות חשוב ללוות במחקר את הוראת השעה, כדי שנדע מה התוצאות ושנוכל לדייק ולתקן בהתאם לתוצאות האלה.
עמית מררי: הנושא המחקרי של מחקר ואיסוף נתונים הוא נושא חשוב.
עמית מררי: שמענו עליו גם מקנדה וגם ממקומות אחרים.
עמית מררי: היכולת שלנו לאמוד את התועלות של המהלכים האלה מותנות בזה.
עמית מררי: אני רוצה להזכיר שאנחנו לא נמצאים בעולם שאנחנו נמצאים בו מאחור במובן הזה שיש יחסית מעט מדינות שהלכו לכיוון של לגליזציה.
עמית מררי: הלגליזציה היא צעירה יחסית ולכן כולנו בתהליך למידה ומהבחינה הזו חשוב להיות זהירים.
עמית מררי: עד כאן בגדול ההמלצות של מרבית חברי הצוות.
עמית מררי: יש פרטים שהגענו אליהם לגבי השאלה של קטינים, אנחנו חושבים שלא נכון להפליל ויש גם המלצות לגבי נושאים שנוגעים להסדרה.
עמית מררי: אבל עשינו בחינה יסודית ראשונית, המהלך צריך להיות מושלם, ככל שהממשלה תחליט להשלים אותו, על ידי קביעה של רגולטור ועל ידי השלמה של נושא ההסדרה באופן מדויק יותר, לצד הבטחת המענים בתחום הטיפול וההסברה.
עמית מררי: רק אז לדעתנו אפשר יהיה ללכת על המהלך כולו ולא ללכת על פתרונות ביניים, שלדעתנו יזיקו יותר מאשר יועילו.
רם שפע: יש לי כמה שאלות.
רם שפע: אני מזהה ובצדק את הדיוק בדבריך, כי אנחנו הולכים על שינוי מדיניות שיש לזה הרבה משמעויות, בטח מצד משרד המשפטים.
רם שפע: שני דברים שהייתי שמח להתייחסות יותר מרחיבה עליהם: הסיפור של רגולטור, בתוך הדו"ח יש התייחסות לזה, זה משהו שמצריך אותנו מבחינתי להתייחס גם בהיבטי תקציב המדינה.
רם שפע: יכול להיות שיש דברים שעכשיו נתעקש עליהם כדי לוודא שבתהליכים הבאים לכשתוסדר החקיקה, נהיה יותר מוכנים.
רם שפע: דבר שני, כמובן שזה תלוי בעמדת המשרדים ובעמדת שר המשפטים, ככל שידוע לי יש התייחסות חיובית וזה גם מופיע בהסכם הקואליציוני, חשוב לי שתתייחסי לממד הזמן לא בהתחייבות הזמנים, אלא מה סדר הדברים כפי שאת רואה, כדי שההסדרה הזו תהיה מדויקת.
רם שפע: מה הפעולות הנדרשות?
רם שפע: אלה שני הדברים, רגולטור וסדר הפעולות מבחינת הממשלה.
עמית מררי: ראשית נכון שהממשלה תחליט אם היא מאמצת את הכיוון הזה, אם כן אז בהחלטת ממשלה.
עמית מררי: החלטת הממשלה הזו תקבע מי הרגולטור, ככל שתחליט לאמץ את החלטות הצוות, לקבוע רגולטור שיהיה אמון לפחות על נושא ההסדרה.
עמית מררי: יחד עם הרגולטור אפשר יהיה להתחיל להתכנס לפרטים איך תעשה הסדרה משלב הגידול, שלב השיווק.
עמית מררי: יש הרבה פרטים שניסינו למפות אותם, יש גם את המודל הקנדי שאנחנו מציעים לבחון אותו והלכנו במידה רבה בעקבותיו.
עמית מררי: אין ספק שנדרשת עבודה יסודית שאפשר יהיה להשלים אותה תוך חודשים בעבודה אינטנסיבית.
עמית מררי: אבל קודם כל צריך יהיה לתאם ולשאול את הרגולטור המיועד ככל שיהיה כזה.
עמית מררי: כמו שאמרתי קודם, לא לשכוח את הנושא המחקרי והמענים בתחום הטיפול והסברה, שגם הם צריכים ללכת יד ביד.
רם שפע: מבחינה חקיקתית לא מחויב במציאות שתהיה כרגע החלטת ממשלה, נכון?
עמית מררי: לא מחויב המציאות אבל אנחנו מדברים על מהלך מורכב.
עמית מררי: יש בו כמה אלמנטים, יש את הנושא של ההסדרה, יש חקיקה בתחום הרגולציה ולצד זאת חקיקה בתחום הפלילי שצריך יהיה לתקן.
עמית מררי: זה לא רק למחוק עבירות, אלא צריך ליצור הסדר שלם שנוגע להרחקה מקטינים ונושאים שנוגעים לחילוץ ועוד נושאים לא מעטים.
עמית מררי: אני מדברת כמי שעמדה בראש הוועדה, אבל לא מייצגת את משרד המשפטים כי כרגע אין עמדה משרדית - - -
רם שפע: זה בסדר וזה מובן.
עמית מררי: נכון שהממשלה תקבל החלטה מסודרת יחד עם ההסדרה הכוללת, גם של הנושאים של הליווי המחקרי והנושאים בתחום הטיפול וההסברה כדי שהמענה יהיה שלם כדי ללכת על מהלך מסודר, לקבוע מועדים.
עמית מררי: זו חבילה שאני חושבת שנכון שתהיה בהחלטה מסודרת של ממשלה.
רם שפע: שאלה נוספת, יצא לי לשוחח בימים האחרונים עם שני שרים רלוונטיים לסוגיה ועלתה השאלה של רגולטור אחד מול אפשרות שהתחומים ינוהלו על ידי כל המשרדים הרלוונטיים ויש פה המון מישורים.
רם שפע: הייתי שמח לשמוע על המודל הקנדי, אם יש לכם את זה בדו"ח ומה ההתייחסות לשאלה הזו.
רם שפע: החשש שלי שרגולטור אחד יכול ליצור ריכוזיות יתר ומצד שני אם לא יהיה, אנחנו יכולים למצוא את עצמנו בטיפול פחות מיטבי.
עמית מררי: הנושא הזה עלה בצורה כזו או אחרת גם בדיוני הצוות.
עמית מררי: יכול להיות מודל כזה או אחר.
עמית מררי: יש יתרונות לכאן או לכאן.
עמית מררי: זו בין היתר הסיבה שחשבנו שנכון שתהיה החלטת ממשלה, בייעוץ המשפטי לממשלה חשבנו שנכון שתהיה החלטת ממשלה שתאגם את כל הנושאים בגלל שהנושא מצוי בתחומם של הרבה מאוד משרדי ממשלה והרבה תחומים.
עמית מררי: לכן חשבנו קודם כל צריך לכנס את הנושא הזה.
עמית מררי: די ברור שמבחינת ההסדרה נכון יותר שיהיה משרד אחד שידאג לפחות לנושא ההסדרה.
עמית מררי: השאלה אם נכון שיהיה משרד שידאג לכלל ההיבטים ויראה לנגד עיניו גם את יתר הנושאים היא שאלה שאפשר לראות לכאן ולכאן.
עמית מררי: אני אישית חושבת שכן נכון שיהיה משרד שאחראי ורואה את התמונה הכוללת כי קשה לנתק את הנושאים זה מזה ונכון שיהיו חבילה אחת.
עמית מררי: הדיון הזה לא מוצה ונכון שיתקיים גם בשאלה הזאת.
רם שפע: תודה, יש לי עוד שאלות אבל אני מכבד את הזמן שלך ושל שאר הנוכחים, יהיו לנו עוד הזדמנויות.
רם שפע: בבקשה חברת הכנסת וולדיגר.
מיכל מרים וולדיגר: עקבתי אחרי הדו"ח, לא הגעתי עד סופו אבל אני בהחלט קוראת אותו וחייבת להגיד שנעשתה פה עבודה.
מיכל מרים וולדיגר: אני רוצה לשאול, את כותבת בעמוד 11: "כתנאי להחלת תהליך ההסדרה של שוק הקנאביס הצוות סבור כי יש להיערך למתן מענים מספקים בתחומי הבריאות, החינוך, ההסברה, שחסרים כיום ונועדו למנוע סיכונים שעלולים לנבוע מצריכה לא זהירה ולא מבוקרת של קנאביס ולטפל בתוצאותיה".
מיכל מרים וולדיגר: רציתי לשאול, האם את מסכימה אתי שיש תוצאות ללגליזציה?
מיכל מרים וולדיגר: את כותבת: "כדי למנוע סיכונים שעלולים לנבוע מצריכה לא זהירה ומבוקרת של קנאביס".
מיכל מרים וולדיגר: אז אני מבקשת לדעת מה עלול לנבוע?
מיכל מרים וולדיגר: האם תסכימי אתי שיש כאן נזקים בלתי הפיכים שעלולים לקרות, בוודאי לנוער ולצעירים?
מיכל מרים וולדיגר: האם יש לך נתונים על זה?
מיכל מרים וולדיגר: אני מחפשת נתונים ובכל מקום יש נתונים אחרים.
מיכל מרים וולדיגר: יש הטוענים כך ויש הטוענים אחרת.
מיכל מרים וולדיגר: האם התבססתם על נתונים?
מיכל מרים וולדיגר: מהם הנתונים?
מיכל מרים וולדיגר: אם הבנתי נכון שאין לנו מה להתחיל בהסדרה לפני שיהיו המענים?
מיכל מרים וולדיגר: מה זה אומר המענים?
מיכל מרים וולדיגר: עלויות?
מיכל מרים וולדיגר: תוכניות?
מיכל מרים וולדיגר: האם בדקתם גם את זה?
עמית מררי: כמו שאמרת וציינתי וניסיתי להדגיש קודם, אנחנו חושבים שנכון ללכת על מהלך שמבטל את ההפללה ומתיר צריכה ושיווק, כשיש לנו היצע למענים גם בתחום הטיפולי, הבריאותי, החינוכי, ההסברתי.
עמית מררי: רק כשאנחנו מגיעים לבשלות בעניין הזה וכשאני אומרת בשלות זה לא חייב להיות תהליך מאוד ארוך, השאלה רק כמה הוא אינטנסיבי וכמה אנחנו מחליטים להשקיע.
עמית מררי: חשוב לוודא שהכול שם בלי קיצורי דרך.
עמית מררי: עשינו מפת דרכים, אבל אין ספק שיש עבודה גם כדי לגבש הסדרה, נתנו כיוונים והמלצות אבל יש עבודה יחד עם רגולטור, ככל שיוחלט על המהלך הזה, ואין ספק שנראה מה שלפחות רובנו התרשמנו בצוות, גם היום המענים בתחום הבריאות והטיפול וההסברה הם חסרים, למרות מאמצי משרדי הממשלה הנוגעים בדבר.
עמית מררי: לכן חשוב שיהיה צוות שיטפל גם בנושא הזה ויבטיח שיש מענים נדרשים בתחום ההתמכרויות, שתהיה הסברה.
עמית מררי: שמענו גם מעמיתנו בקנדה שנעשה מאמץ גדול מאוד להסברה וצריך להשקיע בזה עבודה, תקציב ולעשות אותו מדויק ונכון כדי שגם להורים, בני נוער ולציבור בכלל, ימנע שימוש לא מבוקר שימנע ככל האפשר הגדלה של הצריכה באופן שיכול להביא לנזקים.
עמית מררי: אין חולק שיש נזקים בצריכת קנאביס, המסקנות שהגענו רובנו הם כאלה שכרגע המצב הוא מצב לא טוב.
עמית מררי: גם ביטול ההפללה כשלעצמו יביא אותנו למצב לא טוב של הגדלת החשש מסיכונים בריאותיים, הגדלת שוק שחור.
עמית מררי: לכן יש מקום לעשות ניסיון בהוראת שעה ולבחון את ההסדרה כדי לעשות את התהליך תהליך מבוקר יותר מתוך נקודת מוצא שגם היום יש צריכה מאוד רחבה, לפחות בזמן כתיבת הדו"ח זה היה 27%, שליש מהאוכלוסייה, אני לא יודעת מה הנתונים היום.
עמית מררי: הצריכה המאסיבית הזאת היום, כשהשוק בהגדרה שוק שחור היא מזיקה מכל הבחינות.
מיכל מרים וולדיגר: לא שמעתי תשובות, כל מה שאמרת, קרה.
מיכל מרים וולדיגר: אני מבקשת תשובות יותר פרקטיות, האם כשאת מדברת אתי על להיערך לקראת, משרד הבריאות ומשרד הרווחה, מה העלויות?
מיכל מרים וולדיגר: מה אנחנו מדברים לפני שמתחילים את התהליך?
מיכל מרים וולדיגר: גם עם אותם 27% שאת אומרת שצורכים כרגע, האם הם מדברים על בן אדם שצרך פעם בשנה?
מיכל מרים וולדיגר: זה לא מדבר על התמכרות, אלא על פעם בשנה.
מיכל מרים וולדיגר: האם יש מספרים יותר מוחלטים כדי שאני אבין במה מדובר?
מיכל מרים וולדיגר: האם מדובר בצריכה של נוער?
מיכל מרים וולדיגר: של מבוגרים?
מיכל מרים וולדיגר: מה הצריכה היום.
מיכל מרים וולדיגר: כי חלק ממה שאני שומעת זה כולם משתמשים, לכן צריך.
מיכל מרים וולדיגר: מה זה ה"כולם" הזה?
מיכל מרים וולדיגר: מה האחוזים האלה שמדברים עליהם כי בעיני לא ראיתי אחוזים, ראיתי את ה-27% משנת 2018.
מיכל מרים וולדיגר: איך כותבים כזה דו"ח כשאנחנו לא יודעים באמת מה המספרים שמשתמשים בצורה כזו או אחרת, ככל שאפשר לקבל את המידע הזה.
מיכל מרים וולדיגר: גם לגבי קנדה, שזה המודל לפי מה שאת אומרת, אני אשמח אם יש לך נתונים לתת לנו מה קורה היום בקנדה?
מיכל מרים וולדיגר: מה שקרה ב-2017, 2018 זה לא בהכרח מה שקורה היום, האם בקנדה ירד השוק השחור?
מיכל מרים וולדיגר: כי בעיני שוק שחוק רק יכול להתגבר מהבחינה שכבר נסדיר, ימכרו בחנויות ותהיה רגולציה, זה רק יעלה את המחיר ואלה שלא ישכרו חנויות ולא יצטרכו לעבור את כל התהליך זה רק יגביר את השוק השחור.